**Afdelingsbestyrelsen informerer, 5.**

Helhedsplanen har nu været i gang siden medio oktober 2022. Der er givet mange informationer, og som tiden går, fortaber nogle af disse sig.

Bestyrelsen har siden opstart, fået en del henvendelser af den ene eller anden art, omhandlende renoveringen. Vi har givet dem videre og holdt møder med de ansvarlige for at afhjælpe.

For at undgå og minimere eventuelle gentagelser, har afdelingsbestyrelsen her valgt at samle og udgive nogle væsentlige informationer. Der er sikkert mange flere, men du kan selv bygge på.

* Varslingsbrev. Vær klar til den angivne dato, også selv om håndværkerne ikke rykker ind hos dig samme dag. Ved spørgsmål, så anvend det telefonnummer der er angivet i varslingsbrevet.
* Hvidevarer. Ønsker du at beholde dit eget indkøbte, er du selv ansvarlig for at få det fjernet inden opstart. Se dato på varslingsbrev. Du er også selv ansvarlig for geninstallering. Dette gælder både i køkken og badeværelse. Alt ”efterladt” vil blive fjernet.

Køleskabet skal du bruge hvor det mobile køkken oprettes. Tøm skabet, og elektrikeren vil hjælpe med at flytte det. Evt. kan du spørge viceværterne.

* Spildevandsdunken fra det mobile køkken skal tømmes i den oprettede udslagskumme og ikke i risten på stien direkte i regnvandet.
* Du vil få en ovn stillet til rådighed. Afhentes hos viceværten. Ovnen har to kogeplader, men de kan ikke justeres i temperatur. Bed derfor om at få separat kogeplader udleveret.
* Skal du have renoveret badeværelset, stilles toilet – og badevogn til rådighed. Nøglen fås hos viceværten. Oplever du strømsvigt, forstoppelse o. lign., skal der uden for normal daglig arbejdstid rettes henvendelse til vagtcentralen på tlf. 7611 7055, og ikke til bestyrelsen. Centralen er informeret om byggepladsen. Vi gør opmærksom på, at hvis du selv er skyld i problemet, eller reparationen kunne have ventet til næste hverdag, vil vi sende regningen til dig.
* Ønskes det, kan flytbart campingtoilet stilles til rådighed. Afhentes hos viceværten. Husk klosetvæsken. Affaldstanken skal tømmes i toiletvognen.
* Cykelskur. Strømmen til cykelskuret afbrydes, da det er koblet op på strøm fra køkkenet, hvor der bliver trukket nye ledninger. Vær derfor opmærksom på selv at oprette strøm til evt. fryser du måske har stående i skuret. Som udgangspunkt, er det ikke nødvendigt at rømme skuret. Sørg blot for at fjerne tingene der evt. står på væggene indenfor, da det ellers risikerer at vælte ned ved demonteringen.
* Udearealer. Der skal stilles stillads op og der skal fuges om. Ønsker du ikke at dine buske og blomster skal tage skade/blive ødelagt, bør du flytte dem. Har du et terrassegulv liggende, kan det **måske** efter aftale få lov til at blive liggende, men evt. skader herpå er på eget ansvar.
* Hegn. Plankeværk mellem haverne på terrassesiden fjernes og opføres på ny af entreprenøren. Har du et plankeværk af komposit, nedtages det og sættes op igen. Alle andre typer genopføres i komposit.

Plankeværk på forsiden mellem jeres skur og naboens skur, vil blive nedtaget/genopsat af entreprenøren i en bredde af op til 2 meter fra murværk på begge sider.

Selvom du ikke skal have nyt køkken og/eller bad, er der dog stadig et par ting, som skal laves i og på alle lejlighederne, også i din.

* Nyt tag.
* På loftet installeres ny gangbro og lys.
* Genvindingsanlæg installeres, og der skal bores et hul i loftet i hvert rum.
* Der installeres et afløbsrør for kondensvand fra anlægget.
* Ny loftslem med stige monteres.
* Teknikboks for genvindingsanlæg skal placeres.
* Der opsættes en kabelbakke til fibernet.
* Ny brandalarm opsættes både i gang og i stue.

Venlig hilsen

Afdelingsbestyrelsen, Åhaven.